CELEX: 62008CN0569
Language: sl
Date: 2008-12-22 00:00:00
Title: Zadeva C-569/08: Predlog za sprejetje predhodne odločbe, ki ga je vložilo Obersten Gerichtshof (Avstrija) 22. decembra 2008 – Internetportal und Marketing GmbH proti Richardu Schlichtu

21.3.2009   
            
            
               SL
            
            
               Uradni list Evropske unije
            
            
               C 69/22
            
         Predlog za sprejetje predhodne odločbe, ki ga je vložilo Obersten Gerichtshof (Avstrija) 22. decembra 2008 – Internetportal und Marketing GmbH proti Richardu Schlichtu
   (Zadeva C-569/08)
   (2009/C 69/40)
   Jezik postopka: nemščina
   Predložitveno sodišče
   Oberster Gerichtshof
   Stranki v postopku v glavni stvari
   
      Tožeča stranka: Internetportal und Marketing GmbH
   
      Tožena stranka: Richard Schlicht
   Vprašanja za predhodno odločanje
   
               1.
            
            
               Ali je člen 21(1)(a) Uredbe Komisije (ES) št. 874/2004 z dne 28. aprila 2004 o pravilih javnega reda v zvezi z izvajanjem in funkcijami domene.eu najvišje ravni ter načelih, ki urejajo registracijo (1) treba razlagati tako, da pravica v smislu tega člena obstaja tudi:
               
                           a)
                        
                        
                           če se znamka, ne da bi bila namenjena za uporabo blaga ali storitev, pridobi le zato, da se v prvi fazi registracije po fazah lahko zaprosi za registracijo generično označene domene, ki izhaja iz nemškega jezika?
                        
                     
                           b)
                        
                        
                           če se generično označena znamka, ki je podlaga za registracijo domene in ki izhaja iz nemškega jezika, od domene razlikuje le v tem, da vsebuje posebne znake, ki so bili odstranjeni iz imena domene, čeprav bi bili ti posebni znaki lahko zapisani in njihova odstranitev vodi v to, da se domena razlikuje od znamke na način, ki izključuje verjetnost zmede?
                        
                     
         
               2.
            
            
               Ali je člen 21(1)(a) Uredbe ES 874/2004 treba razlagati tako, da legitimen interes obstaja le v primerih, navedenih v členu 21(2)(a) do (c)?
            
         V primeru nikalnega odgovora na to vprašanje:
   
               3.
            
            
               Ali legitimen interes v smislu člena 21(1)(a) Uredbe ES 874/2004 obstaja tudi, kadar želi imetnik domene generično označeno domeno, ki izhaja iz nemškega jezika, uporabiti za tematski internetni portal?
            
         V primeru pritrdilnega odgovora na vprašanji 1 in 3:
   
               4.
            
            
               Ali je člen 21(3) Uredbe ES 874/2004 treba razlagati tako, da samo dejanska stanja, navedena v točkah od (a) do (e), utemeljujejo nepoštenost v smislu člena 21(1)(b) Uredbe ES 874/2004?
            
         V primeru nikalnega odgovora na to vprašanje:
   
               5.
            
            
               Ali gre za nepoštenost v smislu člena 21(1)(b) Uredbe ES 874/2004 tudi takrat, kadar je domena v prvi fazi registracije po fazah registrirana na podlagi generično označene znamke, ki izhaja iz nemškega jezika, ki jo je imetnik domene pridobil le z namenom, da bi lahko zaprosil za registracijo domene v prvi fazi registracije po fazah in na ta način prehitel druge zainteresirane in v vsakem primeru tudi imetnike pravic na znaku?
            
         
      (1)  UL L 162, str. 40.